Objava obvestila o odobritvi standardne spremembe specifikacije proizvoda za ime v vinskem sektorju iz člena 17(2) in (3) Delegirane uredbe Komisije (EU) 2019/33

(2019/C 304/06)

To obvestilo je objavljeno v skladu s členom 17(5) Delegirane uredbe Komisije (EU) 2019/33 (1).

OBVESTILO O ODOBRITVI STANDARDNE SPREMEMBE

„Lessini Durello“/„Durello Lessini“

Referenčna številka: PDO-IT-A0447-AM02

Datum obvestila: 21.5.2019

OPIS ODOBRENIH SPREMEMB IN RAZLOGI ZANJE

1. Kategorija vina in metoda proizvodnje

Opis in razlogi

Specifikacije za metodo proizvodnje so dodane naslednjim kategorijam proizvodov, zajetim z označbo:

„Lessini Durello spumante“, metoda charmat in klasična metoda,

„Lessini Durello spumante“ riserva, klasična metoda.

Ta sprememba omogoča, da se peneče vino, proizvedeno po klasični metodi, sprosti v porabo, še preden je za kategorijo „riserva“ izpolnjena zahteva, da vino 36 mesecev zori na kvasovkah. Vse več je povpraševanja po penečih vinih, pridelanih po klasični metodi, ki zagotavlja prijetno svež, živahen okus z bogatejšo strukturo.

Sprememba se nanaša na člen 1 specifikacije proizvoda in oddelek 1.3 enotnega dokumenta (Opis vina).

2. Vinarski postopki – preoblikovanje besedila

Opis in razlogi

Za kategorijo „Lessini Durello Spumante“ sta črtani sklicevanje na sprostitev kategorij proizvodov v porabo z informacijami o vsebnosti sladkorja in sklicevanje na vrenje, ki poteka izključno v zaprtih posodah.

Besedilo je treba preoblikovati, da se upoštevajo formalne spremembe teh sklicevanj v drugih zadevnih členih specifikacije proizvoda.

Sprememba se nanaša na člen 5 specifikacije proizvoda in oddelek 1.3 enotnega dokumenta (Opis vina).

3. Značilnosti ob porabi – informacije o metodah proizvodnje za posamezne kategorije proizvodov, razlike v vsebnosti sladkorja in deležu alkohola

Opis in razlogi

Različne metode, ki se uporabljajo za proizvodnjo penečih vin, so podrobno določene za različne kategorije proizvodov, zajetih z označbo. „Lessini Durello spumante“, metoda charmat in klasična metoda, ter „Lessini Durello Spumante riserva“, klasična metoda.

Sklicevanje na vsebnost sladkorja „dosaggio zero“ je uvedeno za vse kategorije.

Delež alkohola je za kategorijo „Lessini Durello Spumante riserva“ z 12,00 vol. % zmanjšan na 11,50 vol. %.

Spremembe opredeljujejo različne kategorije proizvodov in zagotavljajo podroben opis njihovih organoleptičnih lastnosti; navedene fizikalno-kemijske lastnosti, dobljene z enološkimi testi, potrjujejo kakovost proizvodov, zajetih z označbo.

Za peneča vina, ki so bila proizvedena po klasični metodi in so 9–36 mesecev zorela na kvasovkah, je vstavljen poseben organoleptični opis za razlikovanje med to kategorijo proizvoda in kategorijo „Lessini Durello spumante riserva“.

Sklicevanje na vsebnost sladkorja „dosaggio zero“ je uvedeno za vse kategorije.

Sprememba se nanaša na člen 6 specifikacije proizvoda in oddelek 1.3 enotnega dokumenta (Opis vina).

4. Pakiranje – dodana je možnost, da se uporabijo steklenice s prostornino do 15 litrov

Opis in razlogi

Z uvedeno spremembo se je največja prostornina steklenic, v katere se polni vino z označbo, z 9 litrov povečala na 15 litrov.

Namen uvedene spremembo je, da se v odziv na povpraševanje na trgu dovoli uporaba velikih steklenic.

Ta sprememba se nanaša na člen 8 specifikacije proizvoda, medtem ko enotni dokument ni spremenjen.

ENOTNI DOKUMENT

1. Ime proizvoda

Lessini Durello

Durello Lessini

2. Vrsta geografske označbe

ZOP – zaščitena označba porekla

3. Kategorije proizvodov vinske trte

5. Kakovostno peneče vino

4. Opis vina

Peneče vino z označbo „Lessini Durello“ ali „Durello Lessini“, metoda charmat

Ta kategorija proizvoda z nežno, obstojno peno ima bledo slamnato rumeno barvo z zelenkastim nadihom ter nežno, rahlo sadno aromo; okus je svež, prijeten in harmoničen, z vsebnostjo nepovretega sladkorja, ki sega od popolnoma suhega („dosaggio zero“) do polsladkega („demisec“).

Najmanjši volumenski delež skupnega alkohola je 11,00 vol. %, najmanjši ekstrakt brez sladkorja pa je 14 g/l.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) Najnižja vsebnost skupnih kislin 6,5 grama na liter, izraženo kot vinska kislina Najvišja vsebnost hlapnih kislin (v miliekvivalentih na liter) Najvišja vsebnost skupnega žveplovega dioksida (v miligramih na liter)

„Lessini Durello“ ali „Durello Lessini“ spumante, klasična metoda

Ta kategorija proizvoda z nežno, obstojno peno je različno intenzivne slamnato rumene barve. Aroma vključuje nežen nadih po kvasu. Okus je prijetno sočen in harmoničen, z vsebnostjo nepovretega sladkorja, ki sega od popolnoma suhega („dosaggio zero“) do polsladkega („demisec“). Najmanjši volumenski delež skupnega alkohola je 11,50 vol. %, najmanjši ekstrakt brez sladkorja pa je 15 g/l.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) Najnižja vsebnost skupnih kislin 5,5 grama na liter, izraženo kot vinska kislina Najvišja vsebnost hlapnih kislin (v miliekvivalentih na liter) Najvišja vsebnost skupnega žveplovega dioksida (v miligramih na liter)

„Lessini Durello“ ali „Durello Lessini“ spumante riserva, klasična metoda

Ta kategorija proizvoda z nežno, intenzivno peno ima različno intenzivno slamnato rumeno do zlato rumeno barvo z občasnim bakrenim nadihom. Aroma vključuje kompleksne, zrele note. Okus je harmoničen, z vsebnostjo nepovretega sladkorja, ki sega od popolnoma suhega („dosaggio zero“) do polsladkega („demisec“). Najmanjši ekstrakt brez sladkorja: 15 g/l.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) 11,50 Najnižja vsebnost skupnih kislin Najvišja vsebnost hlapnih kislin (v miliekvivalentih na liter) Najvišja vsebnost skupnega žveplovega dioksida (v miligramih na liter)

5. Enološki postopki

(a) Osnovni enološki postopki

JIH NI.

(b) Največji donosi

Durella

112 hektolitrov na hektar

6. Razmejeno geografsko območje

Območje proizvodnje vin z registrirano označbo porekla „Lessini Durello“ ali „Durello Lessini“ vključuje:

(a) v pokrajini Verona: celotno ozemlje občin: Vestenanova in San Giovanni Ilarione ter del ozemlja občin: Montecchia di Crosara, Roncà, Cazzano di Tramigna, Tregnago in Badia Calavena;

(b) v pokrajini Vicenza: celotno ozemlje občin Arzignano, Castelgomberto, Chiampo, Brogliano, Gambugliano in Trissino ter del ozemlja občin Cornedo, Costabissara, Gambellara, Isola Vicentina, Malo, Marano Vicentino, Monte di Malo, Montebello Vicentino, Montecchio Maggiore, Montorso Vicentino, Nogarole Vicentino, San Vito di Leguzzano, Schio in Zermeghedo.

Meja območja je naslednja: na vzhodu se začne na meji s pokrajino Vicenza v naselju Calderina na višinski točki 36 m in poteka po cesti, ki pelje v vas Roncà, mimo naselij Binello in Momello. Skozi vas Roncà poteka naprej po cesti, ki seka pokrajinsko cesto Monteforte–Montecchia, vse do meje občine Montecchia di Crosara. Po meji te občine poteka do višinske točke 64 m in naprej po cesti, ki znova pelje do pokrajinske ceste južno od vinarske zadruge v vasi Montecchia di Crosara. Na kratkem odseku nadaljuje proti severu po pokrajinski cesti v Val d’ Alpone vse do mostu čez gorski potok z enakim imenom in nato po občinski cesti skozi naselja Molino, Castello in San Pietro južno od vasi Montecchia di Corsara. Nato nadaljuje vse do gorskega potoka Rio Albo (višinska točka 85 m), ki razmejuje območje, vse do nadmorske višine 406 m južno od naselij Corgnan in Tolotti do občinske meje občine Cazzano di Tramigna. Naprej poteka po občinski cesti v Marsilio in sledi geodetski točki do Rio V. Brà in V. Magragna vse do višinske točke 149 m v naselju Caliari. Iz naselja Caliari poteka naprej proti severu po cesti, ki pelje v Campiano, vse do naselja Panizzolo (nadmorska višina 209 m) in gorskega potoka Tramigna; gorskemu potoku Tramigna sledi naprej proti severu vse do meje občine Tregnano, vzdolž katere na kratkem odseku poteka proti zahodu do naselja Rovere (nadmorska višina 357 m in nato 284 m). Nato poteka po cesti, ki pelje v Tregnano, mimo višinske točke 295 m in skozi vas Tregnano po glavni cesti vse do višinske točke 330 m. Od tam poteka po občinski cesti v Marcemigo, skozi to vas in do naselja Morini (nadmorska višina 481 m). Nato sledi pokrajinski cesti v San Mauro di Saline (nadmorska višina 523 m). Nato poteka po pokrajinski cesti v S. Mauro di Saline (nadmorska višina 523 m). Pokrajinski cesti sledi v S. Mauro di Saline proti severu vse do naselja Bettola, ki je na meji z občino Badia Calavena. Od naselja Bettola poteka po občinski cesti, ki se spušča v dolino, skozi naselja Canovi, Valle, Antonelli, Riva in Fornari do ozemlja občine Badia Calavena. Od višinske točke 451 m poteka po občinski cesti proti vzhodu do naselja Colli (nadmorska višina 734 m), kjer se združi z mejo občine Vestenanova (nadmorska višina 643 m). Po občinski cesti naprej poteka skozi vas Castelvero in nato vse do naselij Vestenavecchia in Vestenanova centro. Naprej po občinski cesti poteka skozi naselje Siveri do naselja Alberomato. Od tam poteka skozi vas Bacchi in se združi z mejo pokrajine Vincenza. Po pokrajinski meji poteka proti severu do nadmorske višine 474 m in nato po severni meji občine Chiampo proti vzhodu in nato proti jugu, vse do križišča med to mejo in pokrajinsko cesto, ki povezuje naselji Chiampo in Nogarole Vicentino (nadmorska višina 468 m). Po tej cesti poteka naprej mimo vasi Nogarole in nato po cesti Selva di Trissino vse do naselja Capitello tik nad višinsko točko 543 m, kjer zavije levo po poti, ki vodi do akvadukta. Po tej poti poteka skozi naselje Prizzi, nato pa se na nadmorski višini 530 m združi s cesto v Cornedo skozi Pellizzari in Duello vse do križišča z občinsko cesto, ki pelje v Caliari, Stello in Ambrosi, skozi vas Grigio, preden se znova združi s pokrajinsko cesto v Cornedo. V Cornedu se združi z državno cesto št. 246, po kateri poteka skoraj vse do mostu Nori, nato zavije proti vzhodu na občinsko cesto, ki poteka mimo naselij Colombara, Bastianci, Muzzolon in Milani (nadmorska višina 547 m). Od tam nato poteka po poljski cesti proti severovzhodu vse do naselja Crestani (nadmorska višina 532 m). Nato poteka po občinski cesti, ki pelje v Mieghi, Milani (nadmorska višina 626 m), Casare di Sopra, Casare di Sotto in Godeghe, vse do križišča z občinsko cesto Monte di Malo–Monte Magrè, po kateri poteka vse do naselja Monte Magrè. Od tam poteka po cesti v Magrè do nadmorske višine 294 m, naprej proti severozahodu do nadmorske višine 218 m, po cesti Valfreda vse do naselja Raga (nadmorska višina 414 m) in nato naprej vse do občinske meje med občinama Schio in Torrebelvicino, po kateri poteka vse do višinske točke 216 m. Od tam sledi potoku Leogra vse do mostu na državni cesti št. 46 in naprej po rečni cesti vse do višinske točke 188 m. Nato poteka po državni cesti št. 46 Schio–Vicenza vse do naselja Fonte di Castelnovo. Skozi to naselje poteka po cesti Costabissara mimo naselij Ca‘ de Tommasi in Pilastro.

Meja območja nato poteka po občinski cesti od Costabissare do Creazza skozi naselje S. Valentino do južne meje občine Costabissara. Nato gre proti zahodu vse do južne meje občine Costabissara in do križišča s cesto iz Gamgubliana, ki pelje v Sovizzo, vzporedno s cesto v Valdiezzo. Poteka po cesti v Castelgomberto, nato pa se združi s cesto v vasi Busa, Pilotto in Vallorona na levi strani. Pri znaku stop zavije na cesto v Sinistro, s katero se znova združi, potem ko zaobide križišče za vas Monteschiavi. Na križišču za naselja Contrà Callorona, Rubbo in Spinati zaobide cesto, ki vodi v te vasi, in nadaljuje naravnost do ceste v Vallorono. Nadaljuje desno ob robu hriba v Valdimolino. Naprej poteka po cesti, ki vodi v Sant’Urbano iz naselja Montecchio Maggiore (cesta v Cavallaro). Nato zavije na cesto v Bastian vse do križišča s cesto iz Castelgomberta. Nadaljuje po cesti v Bernuffi in pri vasi Sant’Urbano zavije desno. Na križišču zavije levo in po cesti v Sovizzo Alto poteka vse do naselja Casa Cattana, kjer zavije desno na cesto v Causso, na koncu katere znova zavije desno na cesto (vas Carbonara) do naselja Bastia Bassa ter naprej do naselij Campestrini in Villa Cordellina. Zatem zavije desno do križišča z državno cesto št. 246, kjer zavije levo na cesto v Montorso. Na tem območju stojita gradova Romea in Julije.

Meja nato poteka po cesti v Montecchio Maggiore in Montorso vse do mostu čez potok Chiampo. Nato prečka rečno strugo in poteka naprej proti jugu vse do ceste v Zermeghedo skozi Mieli. Od križišča za Mieli nadaljuje levo proti naselju Belloccheria. Za razmejeno območje se šteje območje ob robu hriba vse do križišča s cesto v Peroso. Od tam poteka naprej proti vasi Montebello po cesti v Castelleto do križišča s cesto v Miro. Od tam poteka po cesti Contrada Selva vse do križišča Casa Cavazza in ceste v Zermeghedo.

Meja poteka po cesti v Agugliano in naprej v smeri La Guarde. Približno 300 metrov iz te vasi zavije desno po poti, ki jo povezuje z mejo z občino Gambellara, in se nadaljuje proti severu do višinske točke 143 m.

Nato se spusti po lokalni cesti v Gambellaro, ki jo prečka po zahodni strani, po cesti od Gambellare do Calderine, kjer se znova združi z razmejitveno črto prvotnega območja v pokrajini Verona.

7. Glavne sorte vinske trte

Durella B.

8. Opis povezav

Lessini Durello/Durello Lessini

Tradicionalna gojitvena oblika „Pergola Veronese“ omogoča, da durella (starodavna sorta vinske trte, ki je avtohtona na območju) doseže optimalno zrelost. Ta značilnost skupaj z dejstvom, da se teren spušča in da so tla vulkanskega izvora, vinu zagotavlja vsebnost kislin, ki je značilna za to peneče vino. Za označbo Durello so značilne mineralne in kremenaste note, pomešane z blagim do izrazitejšim pridihom zelenih jabolk. Arome so kompleksne in spominjajo na mineralni izvor, vendar z morskim nadihom po jodu in žveplu.

9. Bistveni dodatni pogoji (pakiranje, označevanje, ostale zahteve)

JIH NI.

Povezava na specifikacijo proizvoda

https://www.politicheagricole.it/flex/cm/pages/ServeBLOB.php/L/IT/IDPagina/13964

(1) UL L 9, 11.1.2019, str. 2.